|  |  |
| --- | --- |
|  | Este artigo amosa escritos xaponeses. Sen o soporte axeitado, o texto pode mostrar símbolos sen sentido, coma caixas, marcas e outros. |

***Pac-Man*** (パックマン, *Pakkuman*?) ou ***Comecocos*** é un videoxogo arcade desenvolvido por Namco e licenciado para a distribución nos Estados Unidos por Midway, saíndo á luz por vez primeira o 22 de maio de 1980. Inmensamente popular nos Estados Unidos desde o seu lanzamento orixinal ata a actualidade, *Pac-Man* é considerado universalmente como un dos clásicos do medio, virtualmente sinónimo de videoxogo, e unha icona da cultura popular dos anos 80. O xogo converteuse nun fenómeno social que vendeu unha manchea de mercadorías e tamén inspirou, entre outras cousas, unha serie de animación de televisión e música.

Cando *Pac-Man* foi posto á venda, a meirande parte dos videoxogos arcade eran principalmente de disparos no espazo como o *Space Invaders*, o *Defender* ou o *Asteroids*. A minoría máis visible era o formado polos xogos sobre deportes, que eran derivados en gran parte do *Pong*. *Pac-Man* tivo éxito ao crear un novo xénero, apelando á vez a ambos os xéneros. A miúdo dise a prol de *Pac-Man* que é un punto de referencia na historia dos videoxogos, estando entre os xogos arcade máis famosos de todos os tempos. O personaxe tamén aparece en máis de 30 xogos derivados deste licenciados oficialmente, así coma en numerosos clons non autorizados e copias pirata. Segundo o Davie-Brown Index, Pac-Man é o personaxe de videoxogo do que os consumidores norteamericanos teñen maior coñecemento, recoñecido polo 94 por cento deles.

Nome
----

O nome do xogo provén da onomatopea xaponesa *paku* (パク), que é o son que se produce ó abrir e pecha-la boca. O nome quedou como *Puck-Man* no Xapón (en inglés *puck* pronúnciase parecido a *pac*), pero Midway modificouno a *Pac-Man* para o mercado estadounidense (e posteriormente outros mercados occidentais), xa que *puck* se parece demasiado a *fuck*, unha obscenidade en inglés.

Descrición
----------

O protagonista do videoxogo Pac-Man é un círculo amarelo ó que lle falta un sector polo que parece ter boca. Aparece en labirintos onde pode comer puntos pequenos, puntos maiores e outros premios con forma de froitas e outros obxectos. O obxectivo do personaxe é comer tódolos puntos da pantalla, momento no que se pasa ó seguinte nivel ou pantalla. Non obstante, catro fantasmas ou monstros, Shadow (Blinky), Speedy (Pinky), Bashful (Inky) e Pokey (Clyde), recorren o labirinto para intentar comerse a Pac-Man. Estas pantasmas son, respectivamente, vermella, rosa, azul clara e laranxa. No xogo orixinal (Puck-Man), as pantasmas chamábanse Akabei, Pinky, Aosuke e Guzut. As pantasmas non son iguais, así mentres Blinky é moi rápido, e ten a habilidade de encontrarte no escenario, Inky é moi lento e moitas veces evitará o encontro con Pac-Man.

Hai catro puntos máis grandes do normal situados preto das esquinas do labirinto, e que proporcionan a Pac-Man a habilidade temporal de comerse aos monstros (todos eles vólvense azuis mentres Pac-Man ten esta habilidade). Despois de ser tragados, as pantasmas rexenéranse en "casa" (unha caixa situada no centro do labirinto). O tempo que os monstros permanecen vulnerables varía segundo a pantalla, pero tende a decrecer a medida que progresa o xogo, e ó cabo de moitas pantallas os puntos especiais non teñen ningún efecto sobre as pantasmas, coa excepción do nivel 6 no que o efecto dura uns segundos máis ca no nivel 5.

Hai uns descansos entre algunhas pantallas (entre a 2 e a 3, 5 e 6, 9 e 10 e posteriormente cada catro pantallas) nas que se ven escenas humorísticas sobre Pac-Man e as pantasmas.

Ademais de comer os puntos, Pac-Man pode obter puntuación adicional se se come algún dos obxectos que aparecen dúas veces por pantalla xusto debaixo da caixa no centro do labirinto de onde saen os monstros. O obxecto cambia cada pantalla ou dous, e o seu valor en puntos aumenta, de forma que dúas cereixas (o premio da primeira pantalla) valen 100 puntos, mentres que o derradeiro obxecto, a chave, vale 5.000 puntos.

O videoxogo ten exactamente 255 pantallas nas que xogar, sendo este o maior número que se pode expresar con oito cifras no sistema binario. Aínda que, tecnicamente, existe un nivel 256, se se chega a el a parte dereita da pantalla aparece distorsionada con caracteres incongruentes e facendo que o xogo sexa practicamente imposible de xogar. Os entusiastas de *Pac-Man* refírense a este nivel como o "Nivel Final", o "Nivel da Pantalla Partida" (*Split-Screen Level*) ou sinxelamente como o final de *Pac-Man*.

En Pac-Man World tratase de que a familia de Pac-Man é raptada por diferentes monstros. O pai de Pac-man é raptado por uns alieníxenas, Toc-Man é raptado por un barco vivente, Can-Man é raptado por Anubis, o fillo de Pac-Man é raptado por un robot da fábrica e Mrs Pac-Man é raptada polas pantasmas.

Funcionamento
-------------

O movemento dos monstros está estritamente determinado: non hai ningún movemento aleatorio, nos algoritmos que elixen os seus percorridos. Así, pódese aprender a xogar indefinidamente a través da memorización de secuencias específicas de movementos para cada nivel. Estas secuencias son chamadas "patróns", ou "camiños" (en inglés *patterns*). Unha revisión posterior da programación do xogo alterou o comportamento, pero seguía sen ser aleatorio, e foi por este motivo polo que se deseñaron novos patróns para completa-los niveis.

As diferentes pantasmas son:

* **Blinky**, a pantasma vermella, é a máis agresiva, sempre perseguirá a Pac-Man polo labirinto. Ademais, cando Pac-Man recolle un certo número de puntos en cada nivel, a velocidade de Blinky aumenta substancialmente.
* **Pinky**, a pantasma rosa, normalmente seguirá a Blinky, aínda que ocasionalmente se perda. É o primeiro en cambiar de dirección cando se acerca o final do nivel, polo que é mellor manterse lonxe del cando queden pouco puntos na pantalla.
* **Inky**, a pantasma azul, sempre trata de corta-lo paso a Pac-Man. Non é perigoso por si mesmo, pero en combinación con Blinky e Pinky resulta letal, xa que entre os tres terminan por cercar ao xogador despistado.
* **Clyde**, a pantasma laranxa, é a máis inofensiva das catro. Normalmente o seu comportamento é errático e case nunca vai detrás de Pac-Man, senón que sinxelamente dá voltas polo labirinto. Pode resultar inofensiva, aínda que ás veces é perigosa, precisamente pola dificultade de prever os seus movementos.

Acontecementos históricos
-------------------------

Decoración de Nadal inspirada no *Pac-Man*, en Madrid.
Billy Mitchell, en 1999 xogou por primeira vez unha partida perfecta de *Pac-Man*, entendéndose como tal unha partida na que o xogador debe completa-los 255 niveis coa puntuación máxima sen ser capturado nin unha soa vez. A puntuación máxima é de 3.333.560 puntos.

Non obstante, en decembro de 1982, un cativo de oito anos chamado Jeffrey R. Yee recibiu unha carta do entón presidente dos Estados Unidos Ronald Reagan na que o felicitaba por consegui-lo récord mundial de 6.131.940 puntos, unha puntuación que só se pode acadar se o xogador pasa polo nivel da pantalla partida. Debátese acaloradamente sobre se este feito tivo realmente lugar ou non nos círculos de videoxogos dende entón. Billy Mitchell ofreceu 100.000 dólares ó que puidese completar (e demostrar que o fixera) o nivel da pantalla partida antes do 1 de xaneiro de 2000, porén ninguén puido logralo.

Notas
-----

1. ↑  Namco Bandai Games Inc. (02-06-2005). bandainamcogames.co.jp/, ed. "Bandai Namco press release for 25th Anniversary Edition" (en xaponés). Arquivado dende o orixinal o 30-12-2007. Consultado o 10-10-2007. 2005年5月22日で生誕25周年を迎えた『パックマン』。 ("Pac-Man celebra o seu 25º aniversario o 22 de maio de 2005")
2. ↑  Tony Long (10-10-2007). Wired.com, ed. "Oct. 10, 1979: Pac-Man Brings Gaming Into Pleistocene Era". Arquivado dende o orixinal o 05-12-2012. Consultado o 10-10-2007. [Bandai Namco] puts the date at May 22, 1980 and is planning an official 25th anniversary celebration next year.
3. ↑  Green, Chris (17-06--2002). Salon.com, ed. "Pac-Man". Consultado o 12-02-2006.
4. ↑  Goldberg, Marty (31-01-2002). Classicgaming.com, ed. ""Pac-Man: The Phenomenon: Part 1"". Arquivado dende o orixinal o 16-10-2007. Consultado o 31-07-2006.
5. ↑  Parish, Jeremy (2004). 1UP.com, ed. ""The Essential 50: Part 10 - Pac Man"". Arquivado dende o orixinal o 06-01-2019. Consultado o 31-07-2006.
6. ↑  "The Legacy of Pac-Man". Archived from the original on 21 de xaneiro de 1998. Consultado o 18 de marzo de 2009.
7. ↑  "Pac Man Bootleg Board Information". Arquivado dende o orixinal o 02 de xullo de 2007. Consultado o 18 de marzo de 2009.
8. ↑  "Davie Brown Entertainment :: Davie Brown Celebrity Index: Mario, Pac-Man Most Appealing Video Game Characters Among Consumers". Arquivado dende o orixinal o 27 de xuño de 2009. Consultado o 18 de marzo de 2009.

Véxase tamén
------------

### Ligazóns externas

* Páxina web dedicada a Pac-Man.
* Máis de 200 versións de Pac-Man en liña.

|  |  |
| --- | --- |
| Control de autoridades | 
* Wd: Q173626
* Abandonia: 885
* EBID: ID
* GameRankings: 932517
* Gaming-History: 1914
* GiantBomb: 3030-7624
* IGDB: pac-man--16
* IMDb: tt0260264
* KLOV: 10816
* LCCN: sh85096413
* Lemon 64: 1876
* MobyGames: pac-man
* MusicBrainz: ID
* Ready64: 353
* VGG: 72796
* World of Spectrum: 0003581

 |